Fra den 20. juni kan nordjyderne igen opleve nogle af verdens flotteste sandskulpturer i baghaven. Efter fire års fravær, har Worldwide Sandsculpture Organsation igen arrangeret festival i det nordjyske. - Vi har holdt festival i Søndervig i mange år, så folk har spurgt mig, hvorfor vi ikke kom tilbage til Nordjylland. Nu har vi økonomien til det, siger organisationens direktør, Erik Frederiksen. Festivalen vil rumme værker fra 18 udenlandske skulptører, som Erik Frederiksen selv kalder verdens bedste. De vil både lave individuelle skulpturer samt samarbejde om en 75 meter lang sandvæg. Festivalens tema er nordisk mytologi. Det er dog ikke en hindring for de mange udlændinge. De har siden december undersøgt emnet, og hver især fundet deres lille niche. Udstillingen kan ses i Hune fra den 20. juni og fire måneder frem.
18 af verdens bedste sandskulptører udstiller værker under temaet Nordisk Mytologi i Hune.